CELEX: 32019R0357
Language: el
Date: 2018-12-13 00:00:00
Title: Κατ' εξουσιοδότηση κανονισμός (ΕΕ) 2019/357 της Επιτροπής, της 13ης Δεκεμβρίου 2018, για τη συμπλήρωση του κανονισμού (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την πρόσβαση σε λεπτομερή στοιχεία των συναλλαγών χρηματοδότησης τίτλων (ΣΧΤ) που τηρούνται σε αρχεία καταγραφής συναλλαγών (Κείμενο που παρουσιάζει ενδιαφέρον για τον ΕΟΧ)

22.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 81/22
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/357 ΤΗΣ ΕΠΙΤΡΟΠΗΣ
         της 13ης Δεκεμβρίου 2018
         για τη συμπλήρωση του κανονισμού (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την πρόσβαση σε λεπτομερή στοιχεία των συναλλαγών χρηματοδότησης τίτλων (ΣΧΤ) που τηρούνται σε αρχεία καταγραφής συναλλαγών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/2365 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, περί διαφάνειας των συναλλαγών χρηματοδότησης τίτλων και επαναχρησιμοποίησης, και περί τροποποιήσεως του κανονισμού (ΕΕ) αριθ. 648/2012 (1), και ιδίως το άρθρο 12 παράγραφος 3 στοιχεία γ) και δ),
         Εκτιμώντας τα ακόλουθα:
         
                     (1)
                  
                  
                     Το άρθρο 12 παράγραφος 2 του κανονισμού (ΕΕ) 2015/2365 ορίζει ότι οι οντότητες που απαριθμούνται στο εν λόγω άρθρο έχουν πρόσβαση στα λεπτομερή στοιχεία των ΣΧΤ, ώστε να είναι σε θέση να εκπληρώνουν τις υποχρεώσεις και τις εντολές τους. Ως εκ τούτου, είναι σημαντικό να μπορούν τα αρχεία καταγραφής συναλλαγών να εντοπίζουν με ακρίβεια τους σχετικούς αντισυμβαλλομένους και τις συναλλαγές. Η πρόσβαση που παρέχουν τα αρχεία καταγραφής συναλλαγών θα πρέπει να περιλαμβάνει πρόσβαση στα λεπτομερή στοιχεία των ΣΧΤ που συνάπτει ένας αντισυμβαλλόμενος, ανεξαρτήτως του αν ο εν λόγω αντισυμβαλλόμενος είναι μητρική επιχείρηση ή θυγατρική άλλης επιχείρησης, ή του αν οι εν λόγω πληροφορίες αφορούν συναλλαγές που συνάφθηκαν μέσω συγκεκριμένου υποκαταστήματος ενός αντισυμβαλλομένου, υπό την προϋπόθεση ότι η πρόσβαση που ζητήθηκε αφορά πληροφορίες αναγκαίες για την εκπλήρωση των υποχρεώσεων και των εντολών της αρμόδιας οντότητας.
                  
               
                     (2)
                  
                  
                     Πολλές από τις οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 έχουν αρκετές και διαφορετικές εντολές και ανάγκες. Για να μην χρειάζεται να ελέγχουν συνεχώς τα αρχεία καταγραφής συναλλαγών με ποια εντολή και για ποια συγκεκριμένη ανάγκη ζητά πρόσβαση μια οντότητα, και, ως εκ τούτου, για να αποφευχθεί περιττός διοικητικός φόρτος για τα εν λόγω αρχεία καταγραφής συναλλαγών, είναι σκόπιμο να μπορούν τα αρχεία καταγραφής συναλλαγών να παρέχουν σε κάθε οντότητα ενιαία πρόσβαση, η οποία θα πρέπει να καλύπτει τις εντολές και τις συγκεκριμένες ανάγκες κάθε οντότητας.
                  
               
                     (3)
                  
                  
                     Οι εντολές και οι αρμοδιότητες της Ευρωπαϊκής Αρχής Κινητών Αξιών και Αγορών (ESMA) που αφορούν τα αρχεία καταγραφής συναλλαγών προβλέπονται στα άρθρα 5 έως 11 του κανονισμού (ΕΕ) 2015/2365 και καλύπτουν, μεταξύ άλλων, την καταχώριση και την εποπτεία των αρχείων καταγραφής συναλλαγών. Η αποτελεσματική εποπτεία προϋποθέτει πλήρη πρόσβαση της ESMA σε όλα τα λεπτομερή στοιχεία όλων των ΣΧΤ που τηρούνται από όλα τα αρχεία καταγραφής συναλλαγών.
                  
               
                     (4)
                  
                  
                     Η Ευρωπαϊκή Αρχή Τραπεζών (EBA), η Ευρωπαϊκή Αρχή Ασφαλίσεων και Επαγγελματικών Συντάξεων (EIOPA) και το Ευρωπαϊκό Συμβούλιο Συστημικού Κινδύνου (ΕΣΣΚ) αποτελούν μέρος του Ευρωπαϊκού Συστήματος Χρηματοοικονομικής Εποπτείας και έχουν, όσον αφορά τη χρηματοπιστωτική σταθερότητα και τον συστημικό κίνδυνο, παρεμφερείς εντολές και αρμοδιότητες με αυτές της ESMA. Επομένως, είναι σημαντικό να έχουν οι αρχές αυτές, όπως και η ESMA, πρόσβαση σε όλα τα λεπτομερή στοιχεία όλων των ΣΧΤ.
                  
               
                     (5)
                  
                  
                     Λόγω της στενής σύνδεσης ΣΧΤ και νομισματικής πολιτικής, τα μέλη του Ευρωπαϊκού Συστήματος Κεντρικών Τραπεζών (ΕΣΚΤ), όπως αναφέρονται στο άρθρο 12 παράγραφος 2 στοιχείο στ) του κανονισμού (ΕΕ) 2015/2365, θα πρέπει να έχουν πρόσβαση σε όλα τα λεπτομερή στοιχεία των ΣΧΤ σχετικά με το νόμισμα που εκδίδουν τα εν λόγω μέλη του ΕΣΚΤ και, ειδικότερα, σε όλα τα λεπτομερή στοιχεία των ΣΧΤ των οποίων το δάνειο ή οι εξασφαλίσεις εκφράζονται στο νόμισμα που εκδίδουν τα εν λόγω μέλη του ΕΣΚΤ.
                  
               
                     (6)
                  
                  
                     Ορισμένες από τις οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 είναι υπεύθυνες για την παρακολούθηση των συστημικών κινδύνων για τη χρηματοπιστωτική σταθερότητα. Η ορθή εκτέλεση των καθηκόντων τους όσον αφορά τη σταθερότητα του χρηματοπιστωτικού συστήματος προϋποθέτει να έχουν αυτές οι οντότητες πρόσβαση στο ευρύτερο δυνατό φάσμα συμμετεχόντων στην αγορά, στους τόπους διαπραγμάτευσης και στα πιο περιεκτικά και λεπτομερή στοιχεία των ΣΧΤ που είναι διαθέσιμα για τις περιοχές αρμοδιότητάς τους, οι οποίες μπορεί να είναι, ανάλογα με την εκάστοτε οντότητα, ένα κράτος μέλος, η ζώνη του ευρώ ή η Ένωση.
                  
               
                     (7)
                  
                  
                     Ο κανονισμός (ΕΕ) αριθ. 1024/2013 του Συμβουλίου (2) καθιέρωσε ενιαίο εποπτικό μηχανισμό. Το αρχείο καταγραφής συναλλαγών θα πρέπει να εξασφαλίζει ότι η Ευρωπαϊκή Κεντρική Τράπεζα (ΕΚΤ) έχει πρόσβαση στα λεπτομερή στοιχεία όλων των ΣΧΤ που συνάπτει κάθε αντισυμβαλλόμενος ο οποίος, στο πλαίσιο του ενιαίου εποπτικού μηχανισμού, υπόκειται στην εποπτεία της ΕΚΤ, δυνάμει του κανονισμού (ΕΕ) αριθ. 1024/2013.
                  
               
                     (8)
                  
                  
                     Η εντολή και οι συγκεκριμένες ανάγκες των αρχών κινητών αξιών και αγορών της Ένωσης, που αναφέρονται στο άρθρο 12 παράγραφος 2 στοιχείο θ) του κανονισμού (ΕΕ) 2015/2365, προϋποθέτουν την παροχή, στις εν λόγω οντότητες, πρόσβασης σε όλα τα λεπτομερή στοιχεία των ΣΧΤ που αφορούν συναλλαγές ή σχετίζονται με αγορές, δανειοδοσία ή δανειοληψία τίτλων ή παροχή τίτλων ως εξασφαλίσεων, δείκτες που χρησιμοποιούνται ως δείκτες αναφοράς και αντισυμβαλλομένους που εμπίπτουν στις εποπτικές αρμοδιότητες και εντολές της εν λόγω αρχής.
                  
               
                     (9)
                  
                  
                     Σύμφωνα με την οδηγία 2014/59/ΕΕ του Ευρωπαϊκού Κοινοβουλίου και του Συμβουλίου (3), στις αρχές εξυγίανσης πρόκειται να διατίθενται αποτελεσματικά μέσα δράσης σε σχέση με τις οντότητες που αναφέρονται στο άρθρο 1 παράγραφος 1 της εν λόγω οδηγίας, προκειμένου να αποτρέπουν τον κίνδυνο μετάδοσης. Κάθε αρχή εξυγίανσης θα πρέπει, επομένως, να έχει πρόσβαση στα λεπτομερή στοιχεία των ΣΧΤ που υποβάλλουν οι εν λόγω οντότητες.
                  
               
                     (10)
                  
                  
                     Σύμφωνα με τον κανονισμό (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου (4), το Ενιαίο Συμβούλιο Εξυγίανσης είναι υπεύθυνο για την αποτελεσματική και συνεπή λειτουργία του Ενιαίου Μηχανισμού Εξυγίανσης, καταρτίζοντας, μεταξύ άλλων, τα σχέδια εξυγίανσης για τις οντότητες που αναφέρονται στο άρθρο 2 του εν λόγω κανονισμού. Για να μπορεί το Ενιαίο Συμβούλιο Εξυγίανσης να καταρτίζει αυτά τα σχέδια εξυγίανσης, θα πρέπει το αρχείο καταγραφής συναλλαγών να παρέχει στο εν λόγω συμβούλιο πρόσβαση στα λεπτομερή στοιχεία των ΣΧΤ που συνάπτει οποιοσδήποτε αντισυμβαλλόμενος εμπίπτει στο πεδίο εφαρμογής του κανονισμού (ΕΕ) αριθ. 806/2014.
                  
               
                     (11)
                  
                  
                     Οι αρχές που αναφέρονται στο άρθρο 12 παράγραφος 2 στοιχείο ιγ) του κανονισμού (ΕΕ) 2015/2365 περιλαμβάνουν, μεταξύ άλλων, τις αρχές που είναι αρμόδιες για τον Ενιαίο Εποπτικό Μηχανισμό και για την προληπτική εποπτεία πιστωτικών ιδρυμάτων, επιχειρήσεων επενδύσεων, ασφαλιστικών και αντασφαλιστικών επιχειρήσεων, οργανισμών συλλογικών επενδύσεων σε κινητές αξίες (ΟΣΕΚΑ), διαχειριστών οργανισμών εναλλακτικών επενδύσεων (ΔΟΕΕ), ταμείων επαγγελματικών συντάξεων, κεντρικών αποθετηρίων τίτλων και μη χρηματοοικονομικών αντισυμβαλλομένων. Για να μπορούν οι εν λόγω αρχές να ασκούν αποτελεσματικά τις αρμοδιότητες και τις εντολές τους, χρειάζεται να έχουν πρόσβαση στα λεπτομερή στοιχεία των ΣΧΤ που υποβάλλουν οι αντισυμβαλλόμενοι που εμπίπτουν στην αρμοδιότητά τους.
                  
               
                     (12)
                  
                  
                     Οι αρχές που αναφέρονται στο άρθρο 12 παράγραφος 2 στοιχείο ιγ) του κανονισμού (ΕΕ) 2015/2365 περιλαμβάνουν, μεταξύ άλλων, τις αρχές που είναι υπεύθυνες για τη χορήγηση άδειας λειτουργίας σε κεντρικούς αντισυμβαλλομένους και την εποπτεία αυτών. Για να μπορούν οι εν λόγω αρχές να ασκούν αποτελεσματικά τα καθήκοντά τους, θα πρέπει να έχουν πρόσβαση στα λεπτομερή στοιχεία των ΣΧΤ που αφορούν τους κεντρικούς αντισυμβαλλομένους που είναι υπό την εποπτεία τους.
                  
               
                     (13)
                  
                  
                     Για να εξασφαλιστεί η τυποποιημένη και συνεπής πρόσβαση σε λεπτομερή στοιχεία των ΣΧΤ και για να μειωθεί ο διοικητικός φόρτος τόσο για τις αρχές που έχουν πρόσβαση στα εν λόγω λεπτομερή στοιχεία όσο και για τα αρχεία καταγραφής συναλλαγών που τηρούν αυτά τα στοιχεία, τα αρχεία καταγραφής συναλλαγών θα πρέπει να ακολουθούν συγκεκριμένη διαδικασία για την καθιέρωση των όρων και προϋποθέσεων βάσει των οποίων θα παρέχεται η εν λόγω πρόσβαση, ειδικότερα δε για τη διευθέτηση των λεπτομερειών πρόσβασης και των τρεχόντων επιχειρησιακών ρυθμίσεων.
                  
               
                     (14)
                  
                  
                     Προκειμένου να εξασφαλιστεί η εμπιστευτικότητα των λεπτομερών στοιχείων των ΣΧΤ, κάθε είδος ανταλλαγής δεδομένων μεταξύ των αρχείων καταγραφής συναλλαγών και των σχετικών αρχών θα πρέπει να πραγματοποιείται μέσω ασφαλούς σύνδεσης μηχανής προς μηχανή και με χρήση πρωτοκόλλων κρυπτογράφησης δεδομένων.
                  
               
                     (15)
                  
                  
                     Για να είναι δυνατή η αποτελεσματική και αποδοτική σύγκριση και συγκέντρωση λεπτομερών στοιχείων ΣΧΤ από διάφορα αρχεία καταγραφής συναλλαγών, θα πρέπει να χρησιμοποιούνται υποδείγματα σε μορφότυπο XML και μηνύματα XML που έχουν αναπτυχθεί σύμφωνα με τη μεθοδολογία ISO 20022, για την παροχή πρόσβασης στα εν λόγω λεπτομερή στοιχεία και για την επικοινωνία μεταξύ των αρχών και των αρχείων καταγραφής συναλλαγών.
                  
               
                     (16)
                  
                  
                     Για να μπορούν οι αρχές που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 να πραγματοποιούν στοχευμένες έρευνες, είναι πολύ σημαντικό να διευκολυνθεί η απευθείας και άμεση πρόσβαση σε ειδικά σύνολα δεδομένων και, κατά συνέπεια, να δημιουργηθεί ένα σύνολο συνδυάσιμων αναζητήσεων ad-hoc που αφορούν τους αντισυμβαλλομένους της ΣΧΤ, το είδος της ΣΧΤ, τον χρονικό ορίζοντα εκτέλεσης, ληκτότητας και λήξης της ΣΧΤ, καθώς και το στάδιο του κύκλου ζωής της ΣΧΤ.
                  
               
                     (17)
                  
                  
                     Προκειμένου να είναι δυνατή η απευθείας και άμεση πρόσβαση σε λεπτομερή στοιχεία των ΣΧΤ και να διευκολύνονται οι σχετικές αρχές και τα αρχεία καταγραφής συναλλαγών στον προγραμματισμό των εσωτερικών τους εργασιών επεξεργασίας δεδομένων, θα πρέπει να εναρμονιστούν οι προθεσμίες εντός των οποίων τα αρχεία καταγραφής συναλλαγών θα πρέπει να παρέχουν στις αρχές πρόσβαση στα εν λόγω λεπτομερή στοιχεία των ΣΧΤ.
                  
               
                     (18)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η ESMA στην Επιτροπή σύμφωνα με τη διαδικασία του άρθρου 10 του κανονισμού (ΕΕ) αριθ. 1095/2010 (5).
                  
               
                     (19)
                  
                  
                     Η ΕΑΚΑΑ διεξήγαγε ανοικτές δημόσιες διαβουλεύσεις σχετικά με αυτά τα σχέδια ρυθμιστικών τεχνικών προτύπων, ανέλυσε τα ενδεχόμενα συναφή κόστη και οφέλη και ζήτησε τη γνώμη της ομάδας συμφεροντούχων κινητών αξιών και αγορών της ΕΑΚΑΑ, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Λεπτομερή στοιχεία των ΣΧΤ που καθίστανται προσβάσιμα
            Το αρχείο καταγραφής συναλλαγών εξασφαλίζει ότι τα λεπτομερή στοιχεία των ΣΧΤ που καθίστανται προσβάσιμα από κάθε οντότητα που αναφέρεται στο άρθρο 12 παράγραφος 2 του κανονισμού (ΕΕ) 2015/2365, σύμφωνα με το άρθρο 3, περιλαμβάνουν τα εξής δεδομένα:
            
                        α)
                     
                     
                        τις αναφορές των ΣΧΤ που υποβάλλονται σύμφωνα με τους πίνακες 1 έως 4 του παραρτήματος του κατ' εξουσιοδότηση κανονισμού (ΕΕ) 2019/356 της Επιτροπής (6), συμπεριλαμβανομένων των πλέον πρόσφατων καταστάσεων των ΣΧΤ που δεν έχουν φτάσει στη λήξη τους ή που δεν έχουν αποτελέσει αντικείμενο αναφοράς με τύπους ενέργειας «Error» («σφάλμα»), «Termination/Early termination» («λήξη/πρόωρη λήξη») ή «Position component» («στοιχείο θέσεων»), όπως αναφέρεται στο πεδίο 98 του πίνακα 2 του παραρτήματος I του εκτελεστικού κανονισμού (ΕΕ) 2019/363 της Επιτροπής (7)·
                     
                  
                        β)
                     
                     
                        τα σχετικά λεπτομερή στοιχεία αναφορών ΣΧΤ που απορρίφθηκαν από το αρχείο καταγραφής συναλλαγών, συμπεριλαμβανομένων τυχόν αναφορών ΣΧΤ που απορρίφθηκαν κατά την προηγούμενη εργάσιμη ημέρα και των λόγων απόρριψής τους, όπως προβλέπεται σύμφωνα με τον πίνακα 2 του παραρτήματος I του κατ' εξουσιοδότηση κανονισμού (ΕΕ) 2019/358 της Επιτροπής (8)·
                     
                  
                        γ)
                     
                     
                        την κατάσταση του συνόλου των αναφερόμενων ΣΧΤ από την άποψη της συμφωνίας δεδομένων για τα οποία το αρχείο καταγραφής συναλλαγών πραγματοποίησε τη διαδικασία συμφωνίας σύμφωνα με τον κατ' εξουσιοδότηση κανονισμό (ΕΕ) 2019/358 της Επιτροπής, εκτός των ΣΧΤ που έχουν λήξει ή των ΣΧΤ για τις οποίες ελήφθησαν αναφορές ΣΧΤ με τύπο ενέργειας «Error» («σφάλμα»), «Termination/Early termination» («λήξη/πρόωρη λήξη») ή «Position component» («στοιχείο θέσεων»), πλέον του ενός μηνός πριν από την ημερομηνία κατά την οποία πραγματοποιείται η διαδικασία συμφωνίας δεδομένων.
                     
                  
         
            Άρθρο 2
            Ενιαία πρόσβαση
            Το αρχείο καταγραφής συναλλαγών παρέχει στις οντότητες που έχουν διάφορες αρμοδιότητες ή εντολές, δυνάμει του άρθρου 12 παράγραφος 2 του κανονισμού (ΕΕ) 2015/2365, ενιαία πρόσβαση στα λεπτομερή στοιχεία όλων των ΣΧΤ που καλύπτονται από τις εν λόγω αρμοδιότητες και εντολές.
         
         
            Άρθρο 3
            Πρόσβαση σε λεπτομερή στοιχεία των ΣΧΤ σύμφωνα με την εντολή και τις συγκεκριμένες ανάγκες κάθε οικείας αρχής
            
               1.   Το αρχείο καταγραφής συναλλαγών παρέχει στην ESMA πρόσβαση σε όλα τα λεπτομερή στοιχεία όλων των ΣΧΤ, προκειμένου να ασκεί τις εποπτικές της αρμοδιότητες σύμφωνα με τις υποχρεώσεις και τις εντολές της.
            
            
               2.   Το αρχείο καταγραφής συναλλαγών παρέχει στην EBA, την EIOPA και το ΕΣΣΚ πρόσβαση σε όλα τα λεπτομερή στοιχεία όλων των ΣΧΤ.
            
            
               3.   Το αρχείο καταγραφής συναλλαγών παρέχει στην αρχή που εποπτεύει τόπους διαπραγμάτευσης πρόσβαση στα λεπτομερή στοιχεία όλων των ΣΧΤ που εκτελούνται στους εν λόγω τόπους διαπραγμάτευσης.
            
            
               4.   Το αρχείο καταγραφής συναλλαγών παρέχει σε μέλος του ΕΣΚΤ που το νόμισμα του κράτους μέλους του είναι το ευρώ, καθώς και στην ΕΚΤ, πρόσβαση στα λεπτομερή στοιχεία όλων των ΣΧΤ:
               
                           α)
                        
                        
                           στις περιπτώσεις όπου οι τίτλοι που αποτελούν αντικείμενο δανειοδοσίας ή δανειοληψίας ή παρέχονται ως εξασφαλίσεις εκδόθηκαν από οντότητα που είναι εγκατεστημένη σε κράτος μέλος του οποίου το νόμισμα είναι το ευρώ ή για λογαριασμό της·
                        
                     
                           β)
                        
                        
                           στις περιπτώσεις όπου οι τίτλοι που αποτελούν αντικείμενο δανειοδοσίας ή δανειοληψίας ή παρέχονται ως εξασφαλίσεις αποτελούν δημόσιο χρέος κράτους μέλους του οποίου το νόμισμα είναι το ευρώ·
                        
                     
                           γ)
                        
                        
                           στις περιπτώσεις όπου το νόμισμα της δανειοδοσίας ή της δανειοληψίας ή της παροχής εξασφαλίσεων είναι το ευρώ.
                        
                     
            
               5.   Το αρχείο καταγραφής συναλλαγών παρέχει σε μέλος του ΕΣΚΤ που το νόμισμα του κράτους μέλους του δεν είναι το ευρώ πρόσβαση στα λεπτομερή στοιχεία όλων των ΣΧΤ:
               
                           α)
                        
                        
                           στις περιπτώσεις όπου οι τίτλοι που αποτελούν αντικείμενο δανειοδοσίας ή δανειοληψίας ή παρέχονται ως εξασφαλίσεις εκδόθηκαν από οντότητα που είναι εγκατεστημένη στο κράτος μέλος του εν λόγω μέλους του ΕΣΚΤ ή για λογαριασμό της·
                        
                     
                           β)
                        
                        
                           στις περιπτώσεις όπου οι τίτλοι που αποτελούν αντικείμενο δανειοδοσίας ή δανειοληψίας ή παρέχονται ως εξασφαλίσεις αποτελούν δημόσιο χρέος του κράτους μέλους του εν λόγω μέλους του ΕΣΚΤ·
                        
                     
                           γ)
                        
                        
                           στις περιπτώσεις όπου το νόμισμα της δανειοδοσίας ή της δανειοληψίας ή της παροχής εξασφαλίσεων είναι το νόμισμα που εκδίδεται από το εν λόγω μέλος του ΕΣΚΤ.
                        
                     
            
               6.   Το αρχείο καταγραφής συναλλαγών παρέχει σε αρχή που απαριθμείται στο άρθρο 12 παράγραφος 2 του κανονισμού (ΕΕ) 2015/2365, και η οποία παρακολουθεί συστημικούς κινδύνους για τη χρηματοπιστωτική σταθερότητα στη ζώνη του ευρώ, πρόσβαση στα λεπτομερή στοιχεία όλων των ΣΧΤ που συνάφθηκαν σε τόπους διαπραγμάτευσης ή από αντισυμβαλλομένους που εμπίπτουν στις αρμοδιότητες και τις εντολές της εν λόγω αρχής, στο πλαίσιο της παρακολούθησης συστημικών κινδύνων για τη χρηματοπιστωτική σταθερότητα στη ζώνη του ευρώ. Το αρχείο καταγραφής συναλλαγών παρέχει επίσης στην εν λόγω αρχή πρόσβαση στα λεπτομερή στοιχεία των ΣΧΤ όλων των υποκαταστημάτων αντισυμβαλλομένων εγκατεστημένων σε τρίτη χώρα που λειτουργούν σε κράτος μέλος του οποίου το νόμισμα είναι το ευρώ.
            
            
               7.   Το αρχείο καταγραφής συναλλαγών παρέχει σε αρχή που απαριθμείται στο άρθρο 12 παράγραφος 2 του κανονισμού (ΕΕ) 2015/2365, και η οποία παρακολουθεί συστημικούς κινδύνους για τη χρηματοπιστωτική σταθερότητα και που το νόμισμα του κράτους μέλους της δεν είναι το ευρώ, πρόσβαση στα λεπτομερή στοιχεία όλων των ΣΧΤ που συνάφθηκαν σε τόπους διαπραγμάτευσης ή από αντισυμβαλλομένους που εμπίπτουν στις αρμοδιότητες και τις εντολές της εν λόγω αρχής, στο πλαίσιο της παρακολούθησης συστημικών κινδύνων για τη χρηματοπιστωτική σταθερότητα σε κράτος μέλος του οποίου το νόμισμα δεν είναι το ευρώ. Το αρχείο καταγραφής συναλλαγών παρέχει επίσης στην εν λόγω αρχή πρόσβαση στα λεπτομερή στοιχεία όλων των ΣΧΤ όλων των υποκαταστημάτων αντισυμβαλλομένων εγκατεστημένων σε τρίτη χώρα που λειτουργούν στο κράτος μέλος της εν λόγω αρχής.
            
            
               8.   Το αρχείο καταγραφής συναλλαγών παρέχει στην ΕΚΤ, για την εκτέλεση των καθηκόντων της στο πλαίσιο του ενιαίου εποπτικού μηχανισμού βάσει του κανονισμού (ΕΕ) αριθ. 1024/2013 του Συμβουλίου, πρόσβαση στα λεπτομερή στοιχεία όλων των ΣΧΤ που συνάπτει οποιοσδήποτε αντισυμβαλλόμενος ο οποίος, στο πλαίσιο του ενιαίου εποπτικού μηχανισμού, υπόκειται στην εποπτεία της ΕΚΤ βάσει του κανονισμού (ΕΕ) αριθ. 1024/2013.
            
            
               9.   Το αρχείο καταγραφής συναλλαγών παρέχει σε αρχή τρίτης χώρας σε σχέση με την οποία έχει εκδοθεί εκτελεστική πράξη σύμφωνα με το άρθρο 19 παράγραφος 1 του κανονισμού (ΕΕ) 2015/2365, πρόσβαση στα λεπτομερή στοιχεία όλων των ΣΧΤ που εμπίπτουν στην εντολή και τις αρμοδιότητες της αρχής της τρίτης χώρας, σύμφωνα με τις διατάξεις της προαναφερόμενης εκτελεστικής πράξης.
            
            
               10.   Το αρχείο καταγραφής συναλλαγών παρέχει σε αρχή που ορίζεται σύμφωνα με το άρθρο 4 της οδηγίας 2004/25/ΕΚ του Ευρωπαϊκού Κοινοβουλίου και του Συμβουλίου (9) πρόσβαση στα λεπτομερή στοιχεία όλων των συναλλαγών για τις οποίες η δανειοδοσία ή δανειοληψία τίτλων ή η παροχή τίτλων ως εξασφαλίσεων αφορά τίτλους που εκδόθηκαν από εταιρεία η οποία πληροί μία ή περισσότερες από τις εξής προϋποθέσεις:
               
                           α)
                        
                        
                           η εταιρεία έχει εισαχθεί προς διαπραγμάτευση σε ρυθμιζόμενη αγορά εγκατεστημένη στο κράτος μέλος της εν λόγω αρχής και οι δημόσιες προσφορές εξαγοράς των τίτλων της εν λόγω εταιρείας εμπίπτουν στις εποπτικές αρμοδιότητες και εντολές αυτής της αρχής·
                        
                     
                           β)
                        
                        
                           η εταιρεία έχει την καταστατική έδρα ή τα κεντρικά γραφεία της στο κράτος μέλος της εν λόγω αρχής και οι δημόσιες προσφορές εξαγοράς των τίτλων της εν λόγω εταιρείας εμπίπτουν στις εποπτικές αρμοδιότητες και εντολές αυτής της αρχής·
                        
                     
                           γ)
                        
                        
                           η εταιρεία είναι προσφέρων, όπως ορίζεται στο άρθρο 2 παράγραφος 1 στοιχείο γ) της οδηγίας 2004/25/ΕΚ, για τις εταιρείες που αναφέρονται στο στοιχείο α) ή β) και το αντάλλαγμα που προσφέρει περιλαμβάνει τίτλους.
                        
                     
            
               11.   Το αρχείο καταγραφής συναλλαγών παρέχει σε αρχή που αναφέρεται στο άρθρο 12 παράγραφος 2 στοιχείο θ) του κανονισμού (ΕΕ) 2015/2365 πρόσβαση στα λεπτομερή στοιχεία όλων των ΣΧΤ που αφορούν συναλλαγές ή σχετίζονται με αγορές, δανειοδοσία ή δανειοληψία τίτλων ή παροχή τίτλων ως εξασφαλίσεων, δείκτες που χρησιμοποιούνται ως δείκτες αναφοράς και αντισυμβαλλομένους που εμπίπτουν στις εποπτικές αρμοδιότητες και εντολές της εν λόγω αρχής. Το αρχείο καταγραφής συναλλαγών παρέχει επίσης στην εν λόγω αρχή πρόσβαση στα λεπτομερή στοιχεία των ΣΧΤ όλων των υποκαταστημάτων αντισυμβαλλομένων εγκατεστημένων σε τρίτη χώρα που λειτουργούν στο κράτος μέλος της αρχής.
            
            
               12.   Το αρχείο καταγραφής συναλλαγών παρέχει στον Οργανισμό Συνεργασίας των Ρυθμιστικών Αρχών Ενέργειας (ACER) πρόσβαση στα λεπτομερή στοιχεία όλων των ΣΧΤ στις οποίες το βασικό εμπόρευμα που αποτελεί αντικείμενο δανειοδοσίας ή δανειοληψίας ή παρέχεται ως εξασφάλιση είναι η ενέργεια.
            
            
               13.   Το αρχείο καταγραφής συναλλαγών παρέχει σε αρχή εξυγίανσης, όπως αναφέρεται στο άρθρο 12 παράγραφος 2 στοιχείο ια) του κανονισμού (ΕΕ) 2015/2365, πρόσβαση στα λεπτομερή στοιχεία όλων των ΣΧΤ που συνάπτει:
               
                           α)
                        
                        
                           αντισυμβαλλόμενος που εμπίπτει στις αρμοδιότητες και εντολές της εν λόγω αρχής·
                        
                     
                           β)
                        
                        
                           υποκατάστημα αντισυμβαλλομένου εγκατεστημένου σε τρίτη χώρα που λειτουργεί στο κράτος μέλος της εν λόγω αρχής εξυγίανσης και εμπίπτει στις αρμοδιότητες και τις εντολές της.
                        
                     
            
               14.   Το αρχείο καταγραφής συναλλαγών παρέχει στο Ενιαίο Συμβούλιο Εξυγίανσης πρόσβαση στα λεπτομερή στοιχεία όλων των ΣΧΤ που συνάπτει οποιοσδήποτε αντισυμβαλλόμενος εμπίπτει στο πεδίο εφαρμογής του κανονισμού (ΕΕ) αριθ. 806/2014.
            
            
               15.   Το αρχείο καταγραφής συναλλαγών παρέχει σε αρμόδια αρχή που αναφέρεται στο άρθρο 12 παράγραφος 2 στοιχείο ιγ) του κανονισμού (ΕΕ) 2015/2365 πρόσβαση στα λεπτομερή στοιχεία όλων των ΣΧΤ που συνάπτει:
               
                           α)
                        
                        
                           αντισυμβαλλόμενος που εμπίπτει στις αρμοδιότητες και εντολές της εν λόγω αρχής·
                        
                     
                           β)
                        
                        
                           υποκατάστημα αντισυμβαλλομένου εγκατεστημένου σε τρίτη χώρα που λειτουργεί στο κράτος μέλος της εν λόγω αρμόδιας αρχής και εμπίπτει στις αρμοδιότητες και τις εντολές της.
                        
                     
            
               16.   Το αρχείο καταγραφής συναλλαγών παρέχει σε αρχή που εποπτεύει κεντρικό αντισυμβαλλόμενο και στο μέλος του ΕΣΚΤ που εποπτεύει τον εν λόγω κεντρικό αντισυμβαλλόμενο πρόσβαση στα λεπτομερή στοιχεία όλων των ΣΧΤ που εκκαθαρίζονται ή συνάπτονται από τον εν λόγω κεντρικό αντισυμβαλλόμενο.
            
         
         
            Άρθρο 4
            Διευθέτηση των λεπτομερειών πρόσβασης σε λεπτομερή στοιχεία των ΣΧΤ
            
               1.   Το αρχείο καταγραφής συναλλαγών:
               
                           α)
                        
                        
                           ορίζει υπεύθυνο ένα ή περισσότερα πρόσωπα για την επικοινωνία με τις οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365·
                        
                     
                           β)
                        
                        
                           δημοσιεύει στον δικτυακό του τόπο τις οδηγίες που οφείλουν να ακολουθούν οι οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 για να έχουν πρόσβαση στα λεπτομερή στοιχεία των ΣΧΤ·
                        
                     
                           γ)
                        
                        
                           παρέχει στις οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 έντυπο κατά τα οριζόμενα στην παράγραφο 2·
                        
                     
                           δ)
                        
                        
                           διευθετεί τις λεπτομέρειες της πρόσβασης στα λεπτομερή στοιχεία των ΣΧΤ από τις οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 μόνο με βάση τις πληροφορίες που περιέχονται στο παρεχόμενο έντυπο·
                        
                     
                           ε)
                        
                        
                           διευθετεί τις λεπτομέρειες των αναγκαίων τεχνικών ρυθμίσεων, ώστε να μπορούν οι οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 να έχουν πρόσβαση σε λεπτομερή στοιχεία των ΣΧΤ σύμφωνα με το άρθρο 5·
                        
                     
                           στ)
                        
                        
                           παρέχει στις οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 απευθείας και άμεση πρόσβαση σε λεπτομερή στοιχεία των ΣΧΤ, εντός τριάντα ημερολογιακών ημερών από την υποβολή αιτήματος από την εν λόγω οντότητα για διευθέτηση των λεπτομερειών της πρόσβασης.
                        
                     
            
               2.   Το αρχείο καταγραφής συναλλαγών συντάσσει έντυπο προς χρήση από τις οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365, όταν αυτές υποβάλλουν αίτημα για διευθέτηση των λεπτομερειών πρόσβασης σε λεπτομερή στοιχεία ΣΧΤ. Το εν λόγω έντυπο περιλαμβάνει τα ακόλουθα στοιχεία:
               
                           α)
                        
                        
                           την επωνυμία της οντότητας·
                        
                     
                           β)
                        
                        
                           το όνομα του υπεύθυνου επικοινωνίας της οντότητας·
                        
                     
                           γ)
                        
                        
                           τις νόμιμες αρμοδιότητες και εντολές της οντότητας·
                        
                     
                           δ)
                        
                        
                           κατάλογο των εξουσιοδοτημένων χρηστών των λεπτομερών στοιχείων των ΣΧΤ που ζητούνται·
                        
                     
                           ε)
                        
                        
                           διαπιστευτήρια για ασφαλή σύνδεση με πρωτόκολλο μεταφοράς αρχείων SSH·
                        
                     
                           στ)
                        
                        
                           οποιαδήποτε άλλη τεχνική πληροφορία σχετίζεται με την πρόσβαση της οντότητας σε λεπτομερή στοιχεία των ΣΧΤ·
                        
                     
                           ζ)
                        
                        
                           αν η οντότητα είναι αρμόδια για αντισυμβαλλομένους στο κράτος μέλος της, τη ζώνη του ευρώ ή την Ένωση·
                        
                     
                           η)
                        
                        
                           τα είδη αντισυμβαλλόμενων για τα οποία είναι αρμόδια η οντότητα, σύμφωνα με την ταξινόμηση στον πίνακα 1 του παραρτήματος I του εκτελεστικού κανονισμού (ΕΕ) 2019/363·
                        
                     
                           θ)
                        
                        
                           τα είδη των ΣΧΤ που εποπτεύει η οντότητα·
                        
                     
                           ι)
                        
                        
                           όλα τα κράτη μέλη όπου ο εκδότης των τίτλων που αποτέλεσαν αντικείμενο δανειοδοσίας ή δανειοληψίας ή παρασχέθηκαν ως εξασφαλίσεις εποπτεύεται από την οντότητα, αν υπάρχουν·
                        
                     
                           ια)
                        
                        
                           όλα τα κράτη μέλη όπου τα βασικά εμπορεύματα που αποτέλεσαν αντικείμενο δανειοδοσίας ή δανειοληψίας ή παρασχέθηκαν ως εξασφαλίσεις εποπτεύονται από την οντότητα, αν υπάρχουν·
                        
                     
                           ιβ)
                        
                        
                           τους τόπους διαπραγμάτευσης που εποπτεύει η οντότητα, αν υπάρχουν·
                        
                     
                           ιγ)
                        
                        
                           τους κεντρικούς αντισυμβαλλομένους που εποπτεύει η οντότητα, αν υπάρχουν·
                        
                     
                           ιδ)
                        
                        
                           το νόμισμα που εκδίδεται από την οντότητα, αν υπάρχει·
                        
                     
                           ιε)
                        
                        
                           τους δείκτες αναφοράς που χρησιμοποιούνται στην Ένωση, για τους διαχειριστές των οποίων είναι η αρμόδια η οντότητα, αν υπάρχουν.
                        
                     
         
         
            Άρθρο 5
            Επιχειρησιακές ρυθμίσεις για πρόσβαση σε λεπτομερή στοιχεία των ΣΧΤ
            
               1.   Το αρχείο καταγραφής συναλλαγών εγκαθιστά και διατηρεί τις αναγκαίες τεχνικές ρυθμίσεις, ώστε οι οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 να μπορούν να συνδέονται με το αρχείο καταγραφής συναλλαγών μέσω ασφαλούς διεπαφής μηχανής προς μηχανή.
               Για τον σκοπό του πρώτου εδαφίου, το αρχείο καταγραφής συναλλαγών χρησιμοποιεί το πρωτόκολλο μεταφοράς αρχείων SSH και τυποποιημένα μηνύματα XML που έχουν αναπτυχθεί σύμφωνα με τη μεθοδολογία ISO 20022 για επικοινωνία μέσω της εν λόγω διεπαφής.
            
            
               2.   Το αρχείο καταγραφής συναλλαγών εγκαθιστά και διατηρεί τις αναγκαίες τεχνικές ρυθμίσεις, ώστε οι οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 να μπορούν να δημιουργούν προκαθορισμένα περιοδικά αιτήματα πρόσβασης, σύμφωνα με τα άρθρα 1, 2 και 3, σε λεπτομερή στοιχεία των ΣΧΤ τα οποία είναι αναγκαία ώστε οι εν λόγω οντότητες να εκπληρώνουν τις υποχρεώσεις και τις εντολές τους.
            
            
               3.   Κατόπιν αιτήματος, το αρχείο καταγραφής συναλλαγών παρέχει στις οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 πρόσβαση σε οποιαδήποτε ΣΧΤ εμπίπτει στις αρμοδιότητες και τις εντολές τους, σύμφωνα με το άρθρο 3, με βάση οποιονδήποτε συνδυασμό των κάτωθι πεδίων, όπως αναφέρονται στο παράρτημα I του εκτελεστικού κανονισμού (ΕΕ) 2019/363:
               
                           α)
                        
                        
                           χρονοσφραγίδα αναφοράς·
                        
                     
                           β)
                        
                        
                           αναφέρων αντισυμβαλλόμενος·
                        
                     
                           γ)
                        
                        
                           άλλος αντισυμβαλλόμενος·
                        
                     
                           δ)
                        
                        
                           υποκατάστημα του αναφέροντος αντισυμβαλλομένου·
                        
                     
                           ε)
                        
                        
                           υποκατάστημα του άλλου αντισυμβαλλομένου·
                        
                     
                           στ)
                        
                        
                           τομέας του αναφέροντος αντισυμβαλλομένου·
                        
                     
                           ζ)
                        
                        
                           φύση του αναφέροντος αντισυμβαλλομένου·
                        
                     
                           η)
                        
                        
                           χρηματομεσίτης·
                        
                     
                           θ)
                        
                        
                           οντότητα που υποβάλλει την αναφορά·
                        
                     
                           ι)
                        
                        
                           δικαιούχος·
                        
                     
                           ια)
                        
                        
                           είδος ΣΧΤ·
                        
                     
                           ιβ)
                        
                        
                           είδος στοιχείου εξασφαλίσεων·
                        
                     
                           ιγ)
                        
                        
                           τόπος διαπραγμάτευσης·
                        
                     
                           ιδ)
                        
                        
                           χρονοσφραγίδα εκτέλεσης·
                        
                     
                           ιε)
                        
                        
                           ημερομηνία ληκτότητας·
                        
                     
                           ιστ)
                        
                        
                           ημερομηνία λήξης·
                        
                     
                           ιζ)
                        
                        
                           κεντρικός αντισυμβαλλόμενος·
                        
                     
                           ιη)
                        
                        
                           τύπος ενέργειας.
                        
                     
            
               4.   Το αρχείο καταγραφής συναλλαγών εγκαθιστά και διατηρεί την τεχνική ικανότητα παροχής απευθείας και άμεσης πρόσβασης σε λεπτομερή στοιχεία των ΣΧΤ, τα οποία είναι αναγκαία ώστε οι οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365 να εκπληρώνουν τις εντολές και τις υποχρεώσεις τους. Η πρόσβαση στα εν λόγω λεπτομερή στοιχεία των ΣΧΤ παρέχεται σύμφωνα με τις εξής προθεσμίες:
               
                           α)
                        
                        
                           στις περιπτώσεις όπου ζητείται πρόσβαση σε λεπτομερή στοιχεία εκκρεμών ΣΧΤ ή ΣΧΤ που είτε έχουν φθάσει στη λήξη τους είτε για τις οποίες υποβλήθηκαν αναφορές με τύπους ενέργειας «Error» («σφάλμα»), «Termination/Early termination» («λήξη/πρόωρη λήξη») ή «Position component» («στοιχείο θέσεων»), όπως αναφέρεται στο πεδίο 98 του πίνακα 2 του παραρτήματος I του εκτελεστικού κανονισμού (ΕΕ) 2019/363, το αργότερο έναν χρόνο πριν από την ημερομηνία κατά την οποία υποβλήθηκε το αίτημα: το αργότερο έως τις 12:00 (διεθνής ώρα UTC) την πρώτη ημερολογιακή ημέρα μετά την ημέρα κατά την οποία υποβάλλεται το αίτημα πρόσβασης.
                        
                     
                           β)
                        
                        
                           στις περιπτώσεις όπου ζητείται πρόσβαση σε λεπτομερή στοιχεία ΣΧΤ που είτε έχουν φθάσει στη λήξη τους είτε για τις οποίες υποβλήθηκαν αναφορές με τύπους ενέργειας «Error» («σφάλμα»), «Termination/Early termination» («λήξη/πρόωρη λήξη») ή «Position component» («στοιχείο θέσεων»), όπως αναφέρεται στο πεδίο 98 του πίνακα 2 του παραρτήματος I του εκτελεστικού κανονισμού (ΕΕ) 2019/363, πάνω από έναν χρόνο πριν από την ημερομηνία κατά την οποία υποβλήθηκε το αίτημα: το αργότερο τρεις εργάσιμες ημέρες μετά την υποβολή του αιτήματος πρόσβασης.
                        
                     
                           γ)
                        
                        
                           στις περιπτώσεις όπου ζητείται πρόσβαση σε λεπτομερή στοιχεία ΣΧΤ που εμπίπτουν τόσο στο στοιχείο α) όσο και στο στοιχείο β): το αργότερο τρεις εργάσιμες ημέρες μετά την υποβολή του αιτήματος πρόσβασης.
                        
                     
            
               5.   Το αρχείο καταγραφής συναλλαγών επιβεβαιώνει τη λήψη και επαληθεύει την ορθότητα και την πληρότητα κάθε αιτήματος πρόσβασης σε λεπτομερή στοιχεία ΣΧΤ, που υποβάλλεται από τις οντότητες που απαριθμούνται στο άρθρο 12 παράγραφος 2 του κανονισμού (ΕΕ) 2015/2365, και ενημερώνει τις εν λόγω οντότητες για το αποτέλεσμα της επαλήθευσης αυτής το αργότερο εντός εξήντα λεπτών από την υποβολή του αιτήματος.
            
            
               6.   Το αρχείο καταγραφής συναλλαγών χρησιμοποιεί ηλεκτρονική υπογραφή και πρωτόκολλα κρυπτογράφησης δεδομένων προκειμένου να διασφαλίζει την εμπιστευτικότητα, την ακεραιότητα και την προστασία των δεδομένων που τίθενται στη διάθεση των οντοτήτων που απαριθμούνται στο άρθρο 12 παράγραφος 2 του κανονισμού (ΕΕ) 2015/2365.
            
         
         
            Άρθρο 6
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Δεκεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 337 της 23.12.2015, σ. 1.
         
            (2)  Κανονισμός (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (ΕΕ L 287 της 29.10.2013, σ. 63).
         
            (3)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).
         
            (4)  Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ L 225 της 30.7.2014, σ. 1).
         
            (5)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
         
            (6)  Κατ' εξουσιοδότηση κανονισμός (ΕΕ) 2019/356 της Επιτροπής, της 13ης Δεκεμβρίου 2018, για τη συμπλήρωση του κανονισμού (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που προσδιορίζουν τα λεπτομερή στοιχεία των συναλλαγών χρηματοδότησης τίτλων (ΣΧΤ) που πρέπει να αναφέρονται σε αρχεία καταγραφής συναλλαγών (Βλέπε σελίδα 1 της παρούσας Επίσημης Εφημερίδας).
         
            (7)  Εκτελεστικός κανονισμός (ΕΕ) 2019/363 της Επιτροπής, της 13ης Δεκεμβρίου 2018, για τη θέσπιση εκτελεστικών τεχνικών προτύπων όσον αφορά τον μορφότυπο και τη συχνότητα των αναφορών για τα λεπτομερή στοιχεία των συναλλαγών χρηματοδότησης τίτλων (ΣΧΤ) σε αρχεία καταγραφής συναλλαγών, σύμφωνα με τον κανονισμό (ΕΕ) 2015/2365 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) αριθ. 1247/2012 όσον αφορά τη χρήση κωδικών αναφοράς για την αναφορά συμβάσεων παραγώγων (Βλέπε σελίδα 85 της παρούσας Επίσημης Εφημερίδας).
         
            (8)  Κατ' εξουσιοδότηση κανονισμός (ΕΕ) 2019/358 της Επιτροπής, της 13ης Δεκεμβρίου 2018, για τη συμπλήρωση του κανονισμού (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τη συλλογή, επαλήθευση, συγκέντρωση, σύγκριση και δημοσίευση δεδομένων για συναλλαγές χρηματοδότησης τίτλων (ΣΧΤ) από αρχεία καταγραφής συναλλαγών (Βλέπε σελίδα 30 της παρούσας Επίσημης Εφημερίδας).
         
            (9)  Οδηγία 2004/25/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με τις δημόσιες προσφορές εξαγοράς (ΕΕ L 142 της 30.4.2004, σ. 12).